## Odluka Ustavnog suda Republike Hrvatske broj: U-III-1012/2007 od 2. srpnja 2008.

### NN 95/2008 (20.8.2008.), Odluka Ustavnog suda Republike Hrvatske broj: U-III-1012/2007 od 2. srpnja 2008.

# USTAVNI SUD REPUBLIKE HRVATSKE

**2989**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Kos, Davor Krapac, Duška Šarin i Nevenka Šernhorst, članovi Vijeća,
u postupku koji je ustavnom tužbom pokrenula J. B. iz V., na sjednici održanoj
2. srpnja 2008. godine, jednoglasno je donio

## ODLUKU

I. Ustavna tužba se odbija.
II. Ova odluka objavit će se u »Narodnim novinama«.

```
Obrazloženje
```

1. Ustavna tužba podnijeta je protiv presude Upravnog suda Republike Hrvatske
broj: Us-12878/2006-4 od 17. siječnja 2007. godine, kojom je odbijena tužba
podnositeljice u upravnom sporu protiv čelnika (ministra) Ministarstva
pravosuđa, zbog nedonošenja rješenja u povodu žalbe koju je izjavila zbog
nepostupanja prvostupanjskog tijela, u predmetu ostvarivanja prava na pristup
informacijama.
2. Podnositeljica smatra da su joj navedenom presudom Upravnog suda Republike
Hrvatske povrijeđena ustavna zajamčena člancima 19., 26. i 46. Ustava Republike
Hrvatske.
Smatra da je Upravni sud postupio pristrano, jer joj nije dostavio dopise od 19.
listopada i 24. studenoga 2006. na očitovanje, kao i da su ti dopisi napisani u
Ministarstvu pravosuđa tek po saznanju za tužbu.
Predlaže usvajanje ustavne tužbe i ukidanje osporene presude Upravnog suda.
3. Za potrebe ustavnosudskog postupka pribavljen je spis Upravnog suda Republike
Hrvatske broj: Us-12878/2006.

*Ustavna tužba nije osnovana.*

4. Prema odredbi članka 62. stavka 1. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst; u
daljnjem tekstu: Ustavni zakon), svatko može podnijeti Ustavnom sudu ustavnu
tužbu ako smatra da mu je pojedinačnim aktom tijela državne vlasti, tijela
jedinice lokalne i područne (regionalne) samouprave ili pravne osobe s javnim
ovlastima, kojim je odlučeno o njegovim pravima i obvezama ili o sumnji ili
optužbi zbog kažnjivog djela, povrijeđeno ljudsko pravo ili temeljna sloboda
zajamčena Ustavom, odnosno Ustavom zajamčeno pravo na lokalnu i područnu
(regionalnu) samoupravu.
Ustavni sud, u postupku u povodu ustavne tužbe, u granicama zahtjeva istaknutog
u ustavnoj tužbi, utvrđuje je li u postupku odlučivanja o pravima i obvezama
podnositelja, povrijeđeno podnositelju ustavno pravo, pri čemu se, u pravilu, ne
upušta u pitanje jesu li sudovi pravilno i potpuno utvrdili činjenično stanje i
ocijenili dokaze. Za Ustavni sud relevantne su samo one činjenice od čijeg
postojanja ovisi ocjena o povredi ustavnog prava.
5. Upravni sud odbio je tužbu kao neosnovanu uz obrazloženje da je
podnositeljica zahtjev radi ostvarivanja prava na pristup informacijama
podnijela 10. listopada 2006., a žalbu čelniku tijela zbog nepostupanja
prvostupanjskog tijela podnijela je 31. listopada 2006., te požurnicu čelniku
tuženog tijela za postupanje u svezi s podnesenom žalbom podnijela je 22.
studenoga 2006. godine.
Nadalje, Upravni sud navodi da je zahtjev radi ostvarivanja prava na pristup
informacijama tuženo tijelo primilo 12. listopada 2006., te je taj zahtjev uz
dopis od 19. listopada 2006. ustupilo na rješavanje Državnom odvjetništvu
Republike Hrvatske kao nadležnom tijelu. Dopis kojim je predmet ustupljen drugom
tijelu javne vlasti nije dostavljen podnositeljici, već je ona o ustupanju
predmeta tom drugom tijelu javne vlasti obaviještena dopisom od 24. studenoga
2006. godine.
Ističe da je nadležno tijelo u zakonom propisanom roku ustupilo zahtjev tijelu
javne vlasti koje posjeduje, raspolaže ili nadzire informaciju koju
podnositeljica traži, o čemu ona nije istodobno obaviještena. Taj propust tuženo
je tijelo ispravilo podneskom od 24. studenoga 2006. za koji u spisu predmeta ne
prileži dostavnica, pa nije razvidno kada je dostavljen podnositeljici.
Zaključno, Upravni sud utvrđuje da je, u konkretnom slučaju, tužbu valjalo
odbiti, jer je tužba podnesena protiv tijela javne vlasti koje ne posjeduje
odnosno ne raspolaže niti ne nadzire informaciju koju podnositeljica traži, a
predmet je ustupljen nadležnom tijelu.
6. Člankom 19. stavkom 2. Ustava zajamčena je sudska kontrola zakonitosti
pojedinačnih akata upravnih vlasti i tijela koja imaju javne ovlasti.
U konkretnom slučaju, podnositeljica je pokrenula upravni spor pred nadležnim
Upravnim sudom zbog nedonošenja odluke u povodu žalbe, koju je izjavila zbog
nepostupanja prvostupanjskog tijela u predmetu ostvarivanja prava na pristup
informacijama.
Upravni sud je tužbu podnositeljice odbio ocijenivši da je tijekom upravnog
postupka činjenično stanje pravilno utvrđeno i primijenjeno mjerodavno
materijalno pravo, posebno ističući da je tužba podnesena protiv tijela javne
vlasti koje ne posjeduje odnosno ne raspolaže niti ne nadzire informacije koje
podnositeljica traži.
Tijekom ustavnosudskog postupka, Ustavni sud je utvrdio da podnositeljici nije
povrijeđeno navedeno ustavno pravo. Naime, u konkretnom slučaju, Upravni sud je
provodeći postupak po tužbi podnositeljice postupao sukladno mjerodavnim
zakonskim odredbama Zakona o upravnim sporovima (»Narodne novine« broj 53/91.,
9/92. i 77/92.). Također, Upravni je sud odbijajući tužbu podnositeljice za svoj
utvrđenja dao jasne razloge u skladu s mjerodavnim odredbama Zakona o pravu na
pristup informacijama, očitovavši se pritom o svim bitnim tužbenim navodima.
7. Odredba članka 26. Ustava kojom je propisano da su svi državljani Republike
Hrvatske i stranci jednaki pred sudovima i drugim državnim i inim tijelima koja
imaju javne ovlasti, nije mjerodavna u ovom slučaju. Navedeno stajalište Ustavni
sud izrazio je u odluci broj: U-lll-884/2004 od 16. prosinca 2004. godine
(»Narodne novine« broj 2/05.).
8. Odredbom članka 46. Ustava propisano je da svatko ima pravo slati predstavke
i pritužbe, davati prijedloge državnim i drugim javnim tijelima i dobiti na njih
odgovor.
Ustavni sud utvrđuje da, u konkretnom slučaju, podnositeljici nisu povrijeđena
navedena ustavna prava.
9. Odredba članka 19. stavka 1. Ustava ne sadrži ustavna prava u smislu članka
62. stavka 1. Ustavnog zakona.
10. Stoga je, na temelju odredbi članaka 73. i 75. Ustavnog zakona, odlučeno kao
u izreci.
11. Odluka o objavi u Narodnim novinama (točka II. izreke) temelji se na odredbi
članka 29. stavka 1. Ustavnog zakona.

Broj: U-III-1012/2007
Zagreb, 2. srpnja 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 95/2008-2989
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)